**LAKOSSÁGI TÁJÉKOZTATÁS**

**Ezúton szeretnénk tájékoztatást nyújtani a Telenor adótorony ügyében.**

**A Plesinán építendő 30 méteres adótorony elleni tiltakozó petíciót 812 kesztölci választópolgár írta alá, ami a 2600 körüli lakosságszámhoz viszonyítva nagyon magas arány, és mindezt pár nap alatt sikerült összegyűjteni. Ebben is kifejtettük, hogy nem a haladás ellen emelünk kifogást, csupán az adótorony Plesinára építését kifogásoljuk.**

**November 21-én a focipályánál a telekszomszédok, a Kesztölcért egyesület, valamint a teljes létszámú Képviselőtestület és több szimpatizáns tárgyalt a Telenor két munkatársával, akik egyébként csak a szomszédhoz jöttek.**

**A tárgyalás kedvező eredményt hozott, ugyanis a cég azonnal leállította az építési munkálatokat, és kérte az önkormányzatot, hogy tegyenek javaslatot a torony új helyére vonatkozóan.**

**Időközben a gödörből a vasakat kiszedték a munkások, már csak az üres gödör betemetése van hátra.**

**A Képviselőtestület rendkívüli testületi ülésén rendeletbe foglalta Kesztölc tájképi védettségét, melynek fényképes dokumentációját egyesületünk tagjai készítették el. Ez a továbbiakban megakadályozza, hogy a falut övező gyönyörű környezetet elcsúfítsa egy toronyhoz hasonló építmény.**

**December 7-én az önkormányzat és az egyesület kijelölt tagjai közösen terepbejárást tartottak, és egy szakértő segítségével elfogadtak két helyszínt, ahol adótorony állhat. A helyszínek a Lencse-hegyi kőbánya mellett találhatóak, messze a lakott területektől. Reméljük, hogy a Telenor elfogadja a javaslatot, és az új engedélyezést már a helyszínek valamelyikére indítja el.**

**Ez a csodálatos eredmény nem jöhetett volna létre, ha a falu nem mozdul meg, és nem áll a torony elleni tiltakozók mellé.**

***Szeretnénk megköszönni mindenkinek az aláírását, a segítőkészségét, a lelki támogatását. Az aktivistáknak a kitartó, szorgalmas munkát! Az önkormányzatnak, hogy támogatta akciónkat, rekordidő alatt elfogadta a tájképi védelemről szóló rendeletet, és biztosította számunkra, hogy a torony helyének kijelölésében részt vegyünk.***

***Köszönet jár annak a 150 nem kesztölci aláírónak is, aki szintén mellettünk állt!***

***A Kesztölci Köztársaság után 60 évvel ismét bizonyított Kesztölc, és példát mutatott összefogásból!***

***Külön köszönet illet mindenkit, amiért a torony építésének leállítása a lehető legbékésebben ment végbe!***

***Kívánunk minden kedves kesztölci lakosnak békés karácsonyt és örömteli 2017-es esztendőt!***

***Ha a két ünnep között a focipálya felé sétálnak, nézzenek a Plesina felé!***

**Kesztölc, 2016.12.07.**

**Kesztölcért, a Faluért Egyesület**